b'\n_START_ARTICLE_\nGheorghe Flondor\n_START_PARAGRAPH_\nGheorghe cavaler de Flondor, german\xc4\x83: Georg Ritter von Flondor, (n. 31 august 1892, ora\xc8\x99ul Roman - d. 26 aprilie 1976, Bucure\xc8\x99ti) a fost un om politic rom\xc3\xa2n, care a \xc3\xaendeplinit func\xc8\x9bia de rezident regal al \xc8\x9ainutul Suceava (7 februarie 1939 - 23 septembrie 1940).\n_START_SECTION_\nCariera politic\xc4\x83\n_START_PARAGRAPH_\nGheorghe Flondor s-a n\xc4\x83scut la data de 31 august 1892, \xc3\xaen ora\xc8\x99ul Roman. Era fiul compozitorului Tudor de Flondor \xc8\x99i nepotul de frate al lui Iancu Flondor, conduc\xc4\x83tor al Partidului Na\xc8\x9bional Rom\xc3\xa2n din Bucovina \xc8\x99i viitor pre\xc8\x99edinte al Adun\xc4\x83rii Constituante care a votat Unirea Bucovinei cu Rom\xc3\xa2nia. A absolvit \xc3\xaen anul 1910 cursurile Liceului de Stat nr. 3 din Cern\xc4\x83u\xc8\x9bi. \xc3\x8en acela\xc8\x99i an s-a \xc3\xaenscris la Facultatea de Drept de la Viena, unde a studiat timp de trei ani \xc8\x99i \xc8\x99i-a sus\xc8\x9binut o parte din licen\xc8\x9b\xc4\x83, iar ultimul an de studii l-a urmat la Universitatea din Praga._NEWLINE_Dup\xc4\x83 absolvirea facult\xc4\x83\xc8\x9bii, este mobilizat \xc3\xaen armata austro-ungar\xc4\x83. Particip\xc4\x83 la luptele de pe frontul din Serbia, unde unitatea sa (Regimentul 14 Dragoni) a suferit pierderi grave. \xc3\x8entre anii 1915 \xc8\x99i 1917 lupt\xc4\x83 pe frontul rusesc \xc8\x99i este \xc3\xaenaintat la gradul de sublocotenent. \xc3\x8en prim\xc4\x83vara anului 1917 lupt\xc4\x83 pe frontul rom\xc3\xa2nesc unde este r\xc4\x83nit, fiind apoi \xc3\xaengrijit la spitalul militar din Baden. Ref\xc4\x83cut din punct de vedere medical, este trimis pe frontul din Italia \xc8\x99i avansat la gradul de c\xc4\x83pitan. Este l\xc4\x83sat la vatr\xc4\x83 la cerere cu pu\xc8\x9bin timp \xc3\xaenaintea sf\xc3\xa2r\xc8\x99itului ostilit\xc4\x83\xc8\x9bilor, sub pretextul \xc3\xaendatoririlor administrative familiale de la Rogoje\xc8\x99ti, l\xc4\x83sate \xc3\xaen grija exclusiv\xc4\x83 a mamei sale, Maria Flondor._NEWLINE_Pentru activitatea sa militar\xc4\x83 a primit mai multe decora\xc8\x9bii, astfel Medalia de Curaj \xc3\xaen argint de clasa I \xc8\x99i clasa II, Medalia de Merit Militar "Signum Laudis"  \xc8\x99i  Ordinul de Merit Militar de clasa a 2-a cu decora\xc8\x9bie de r\xc4\x83zboi (KD.)_NEWLINE_\xc3\x8en anul 1923 intr\xc4\x83 \xc3\xaen activitatea politic\xc4\x83, \xc3\xaenscriindu-se \xc3\xaen Partidul Na\xc8\x9bional Liberal la sugestia \xc8\x99i recomandarea lui Ion Nistor, adversar politic acerb \xc8\x99i vr\xc4\x83jma\xc8\x99 pe fa\xc8\x9b\xc4\x83 al lui Iancu Flondor, unchiul lui Gheorghe. A fost ales ca deputat de R\xc4\x83d\xc4\x83u\xc8\x9bi \xc3\xaen Parlamentul Rom\xc3\xa2niei (1927-1935) \xc8\x99i apoi senator PNL de R\xc4\x83d\xc4\x83u\xc8\x9bi (1935-1937)._NEWLINE_\xc3\x8en anul 1927 s-a c\xc4\x83s\xc4\x83torit cu Lucia Stephanovici (cunoscut\xc4\x83 mai t\xc3\xa2rziu prin pseudonimul literar Lotte Berg, traduc\xc4\x83toare \xc8\x99i autoare de c\xc4\x83r\xc8\x9bi pentru copii), fiica lui Raieton  \xc8\x99i Vera din Rarancea.  Din aceasta c\xc4\x83s\xc4\x83torie va rezulta un fiu, Tudorel Flondor (n. 1929), om de \xc8\x99tiin\xc8\x9b\xc4\x83 \xc8\x99i campion na\xc8\x9bional la \xc8\x99ah \xc3\xaen anul 1951._NEWLINE_Gheorghe Flondor a mai fost pre\xc8\x99edinte al B\xc4\x83ncii Siret \xc8\x99i al Uniunii Sindicatelor pentru Exportul Animalelor. \xc3\x8en aceast\xc4\x83 calitate, a c\xc4\x83l\xc4\x83torit, \xc3\xaen vederea test\xc4\x83rii unor noi pie\xc8\x9be de desfacere, \xc3\xaen Austria, Germania, Egipt \xc8\x99i Palestina. A mai de\xc8\x9binut \xc3\xaen dou\xc4\x83 r\xc3\xa2nduri func\xc8\x9biile de pre\xc8\x99edinte al Camerei Agricole R\xc4\x83d\xc4\x83u\xc8\x9bi \xc8\x99i director al B\xc4\x83ncii de Nord din Cern\xc4\x83u\xc8\x9bi.\n_START_SECTION_\nReabilitare sa\n_START_PARAGRAPH_\nProcurorul general al Parchetului de pe l\xc3\xa2ng\xc4\x83 Curtea Suprem\xc4\x83 de Justi\xc8\x9bie a declarat recurs \xc3\xaen anulare \xc3\xaempotriva sentin\xc8\x9bei nr.675 din 18 iunie 1956 a Tribunalului Militar al Regiunii a II-a Militar\xc4\x83 \xc8\x99i a deciziei nr. 311 din 13 septembrie 1956 a Tribunalului Suprem \xe2\x80\x93 Colegiul Militar, invoc\xc3\xa2nd temeiul \xc3\xaenscris \xc3\xaen art. 410 alin. 1 partea I pct.2 teza I din Codul de procedur\xc4\x83 penal\xc4\x83._NEWLINE_Prin Decizia nr.142 din 9 decembrie 2002, Curtea Suprem\xc4\x83 de Justi\xc8\x9bie a admis recursul \xc3\xaen anulare declarat de procurorul general al Parchetului de pe l\xc3\xa2ng\xc4\x83 Curtea Suprem\xc4\x83 de Justi\xc8\x9bie \xc8\x99i a casat cele dou\xc4\x83 hot\xc4\x83r\xc3\xa2ri judec\xc4\x83tore\xc8\x99ti din 1956, achit\xc3\xa2ndu-i pe to\xc8\x9bi inculpa\xc8\x9bii din proces \xc8\x99i \xc3\xaenl\xc4\x83tur\xc3\xa2nd pedeapsa complementar\xc4\x83 a confisc\xc4\x83rii averii._NEWLINE_Decizia Cur\xc8\x9bii Supreme de Justi\xc8\x9bie a apreciat c\xc4\x83 to\xc8\x9bi cei nou\xc4\x83 inculpa\xc8\x9bi nu \xc8\x99i-au exercitat \xc3\xaen mod abuziv atribu\xc8\x9biile, ci au ac\xc8\x9bionat \xc3\xaen limitele impuse de legile existente, din documentele privind activitatea inculpa\xc8\x9bilor nerezult\xc3\xa2nd aspecte de natur\xc4\x83 a releva un comportament excesiv din partea acestora, practicat \xc3\xaen scop v\xc4\x83dit represiv \xc8\x99i f\xc4\x83r\xc4\x83 s\xc4\x83 fie justificat de necesitatea men\xc8\x9binerii ordinii publice sau a combaterii ac\xc8\x9biunilor de destabilizare a statului ._NEWLINE_Ca urmare a reabilit\xc4\x83rii sale, i s-a putut ridica un bust de bronz \xc3\xaen ora\xc8\x99ul R\xc4\x83d\xc4\x83u\xc8\x9bi, bust care a fost dezvelit la data de 23 mai 2008.'